Иван Бунин
Полунощ

Превод от руски: Кирил Кадийски, 2003

chitanka.info

Ноември. Влажна полунощ. Градчето

белее в лунната дрезгавина;

спи всичко в безответна тишина.

С тържествен шум обажда се морето.

Пред комендантството стърчи в небето

пилон с прогизнал флаг. Сред светлина

мъглива, мътна — хладната луна

ту хвърли взор, ту скрие си лицето.

Отивам към откоса. Грохот. Зрак —

по-блед, по-тайнствен в пустошта печална;

вълни заливат лятната къпалня.

Далече — сива бездна. Пълен мрак.

А тук скали, от пяната облени,

лъщят подобно дремещи тюлени.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.